Caritas Malta, Fondazzjoni Oasi u l-Assoċċjazzjoni tal-Psikjatrija f'Malta f'reazzjoni għall-White Paper li ġiet ippubblikata mill-Gvern dwar l-użu tal-kannabis b'mod rikreattiv qalu li bil-liġi kif inhi proposta tista' tolqot ħażin lis-soċjetà u jkollha diversi riperkussjonijiet fosthom: Tkompli tiġi normalizzata l-Cannabis bħala sustanza li wieħed jista' jagħmel użu minnha b'mod iktar liberu mingħajr tant riperkussjonijiet. Dan hu ta' detriment speċjalment fl-imħuħ tal-adolexxenti fejn nafu li s-sustanza tagħmel ħsara kbira f'moħħ li qed jiżviluppa. Iktar u iktar meta l-età ta' dawk li jistgħu jagħmlu użu huwa ta' 18-il sena kif proposta fil-White Paper. It-traffikanti jibdew iqassmu l-Cannabis fil-kwantitajiet indikati biex jekk ir-runners tagħhom jinqabdu jiġu esposti biss għall-multa amministrattiva, jew ma jeħlu xejn jekk il-pakkett ikun ta' 7 grammi jew inqas. Il-persuni li huma dipendenti jew li qed jaffaċċaw diffikultajiet minħabba l-użu se tkun għalihom iktar diffiċli biex jibbenefikaw minn care plan li s'issa kien qed jiġi offrut mit-Tribunal jew mid-Drug Offenders Rehabilitation Board (DORB). Dan għaliex fid-dawl ta' dak li qed jiġi propost, jekk persuna tkun f'pussess ta' inqas minn 7 grammi, lanqas tersaq quddiem it-Tribunal. L-esperjenza wrietna li ħafna persuni li messew mat-Tribunal jew mad-DORB, wettqu b'suċċess pjan li jindirizza l-bżonnijiet tagħhom. F'kultura preżenti, fejn persuni jfittxu divertiment bl-użu tal-alkoħol u taħlit ta' sustanzi oħra, wieħed jitħasseb jekk din il-liġi proposta hix se twassal għal iktar użu ta' Cannabis u sustanzi oħra. Jekk l-użu tal-Cannabis jiżdied, se jkun hemm iktar domanda fuq l-organizzazzjonijiet li joffru għajnuna lill-persuni li jagħmlu użu minn dawn is-sustanzi u anke fuq servizzi ta' saħħa mentali, hekk kif diġà f'dawn l-aħħar snin qed naraw żidiet fit-talbiet għall-għajnuna. Għaldaqstant jekk dawn il-proposti jiġu implimentati se jkun hemm bżonn ta' investiment qawwi fil-qasam tal-kura. Dawn l-organizzazzjonijiet spjegaw li l-White Paper qiegħda tipproponi bidla fundamentali fid-direzzjoni lejn iktar aċċettazzjoni tal-kultura tal-użu tal-Cannabis. Żiedu li f'soċjetà demokratika wieħed irid jirrispetta d-djalogu u jifhmu li l-politiċi jkunu kkonfrontati b'vuċijiet u interessi diversi. Però din il-liġi kif inhi proposta tidher li se tkun qiegħda tagħti l-aktar vuċi lil dawk li jixtiequ jużaw il-Cannabis b'mod liberu. Il-PM jippubblika l-proposti tal-Gvern dwar l-użu tal-kannabis Komplew li l-Liġi proposta tidher tirrifletti battalja mitlufa mal-kultura tal-użu tal-Cannabis u tagħti inqas protezzjoni lil dawk li jistgħu jbatu konsegwenzi serji minħabba l-Cannabis – individwi jew familji fejn hemm dipendenza fuq il-Cannabis u fuq drogi oħra; l-adolexxenti; dawk f'riskju li jiżviluppaw problemi mentali bil-Cannabis. L-organizzazzjonijiet komplew li l-White Paper tħalli diversi mistoqsijiet mhux imwieġba bħal: Kif se jsir l-infurzar ta' dan li qed jiġi propost dwar il-projbizzjoni tal-użu fil-pubbliku? Kif se jsir l-infurzar biex jiġi żgurat li ma jsirx użu tal-Cannabis quddiem it-tfal fid-djar u biex il-minuri ma jkollhomx aċċess għas-sustanza? Se jiġi stabbilit threshold tal-perċentwal ta' THC fil-pjanti tal-Cannabis kif ukoll il-piż tal-pjanti? Qed jiġi kkunsidrat jekk uħud mill-proposti hux qed imorru kontra l-konvenzjonijiet tad-drogi tal-Ġnus Magħquda? Kif se jigu kkunsidrati l-obbligu dwar is-saħħa u s-sigurtà fuq il-post tax-xogħol minn min iħaddem, f'każ li ħaddiema tiegħu jkunu kkunsmaw il-Cannabis? Kif se jiġu ttestjati nies li jinsabu jsuqu taħt l-effett? Sar xi studju speċifiku għal pajjiżna dwar x'impatt soċjali jista' jkollhom dawn il-proposti? Temmew li kemm Caritas Malta, Fondazzjoni Oasi u l-Assoċċjazzjoni tal-Psikjatrija fejjem saħqu li persuni li jużaw il-Cannabis għall-użu personali m'għandhomx jintbagħtu l-ħabs u lanqas għandha tiċċappsilhom il-kondotta, kif ukoll li dawk li għandhom każijiet dwar dan fil-Qorti m'għandhomx idumu snin biex jiġu deċiżi. Huma nkoraġixxew lil dawk il-persuni li jixtiequ l-għajċnuna jkollhom servizz ta' kwalità f'ħinu. Il-PN b'focus group biex jikkonsulta mal-istakeholders Fi stqarrija l-Partit Nazzjonalista qal li qed jiddiskuti s-suġġett tal-kannabis f'focus group imwaqqaf apposta u qed jikkonsulta mal-istakehokders fil-qasam anki wara l-pubblikazzjoni tal-white paper mill-Gvern. Il-Partit Nazzjonalista kien diġa' ħabbar li hu favur id-dekriminilizzazzjoni għall-pussess tal-kannabis għall-użu responsabbli personali u li l-liġi trid tindirizza wkoll l-impatt soċjali u tipprovdi s-salvagwardji kontra l-abbuż. Il-PN qal li dan isegwi l-istess pożizzjoni li ħa l-partit fl-2015. .td_uid_3_6066a9765324e_rand.td-a-rec-img{text-align:left}.td_uid_3_6066a9765324e_rand.td-a-rec-img img{margin:0 auto 0 0}